Shâhnâme
Shâhnâme, som betyder "Kongebogen", er det versificerede iranske nationalepos, forfattet af digteren Ferdowsi omkring år 1000 ud fra et nu tabt middelpersisk prosaforlæg. I Iran betragtes Shâhnâme almindeligvis som den største begivenhed i den litterære historie, og epossets indhold, den mytologiserede historie om Iran fra verdens skabelse til islams komme i 600-t., har været med til at danne den nationale iranske selvforståelse. Epossets betydning kan ses deraf, at der hvert år d. 15. maj afholdes "National Ferdowsi-dag" i Iran, hvor både Ferdowsi, Shâhnâme og det persiske sprog hyldes.
Shâhnâme er oversat til mange sprog, dog oftest kun som brudstykker af det ca. 50.000 vers lange epos. Der findes også prosaversioner på engelsk, fx Dick Davis' oversættelse Shâhnâmeh – The Persian Book of Kings, Penguin Classics, 2016. På dansk findes Arthur Christensens Firdausis Kongebog fra 1931, der også er udkommet i en ny udgave og som lydbog fra 2022.